Hvis Lars Løkke Rasmussen efter det kommende valg får magt, som han har agt, bliver den udskældte knivlov lavet om.

Venstres formand er på sin Facebook-profil oprørt over den dom, der faldt i går, hvor en indehaver af en jagtbutik blev dømt for at have ulovlige knive til salg. De blev af retten vurderet som ulovlige, da det er muligt at åbne dem med én hånd.

Det var den tidligere VK-regering, der stod bag knivloven. Men nu vil Venstre altså ændre den igen.

Læs også : Dom: Jagtbutik solgte ulovlige foldeknive

- Der er i dag (mandag, red.) faldet en dom, som kriminaliserer i tusindvis af danske jægere, fiskere, spejdere og friluftsmennesker. Det SKAL vi have lavet om, skriver Lars Løkke Rasmussen på Facebook.

- Selvfølgelig skal vi bekæmpe knive i nattelivet, men vi skal ikke kriminalisere danskere som de er flest, skriver han.

Det siger loven





Lov er fortolket til 'noget nær det absurde'

Østre Landsret afgjorde sidste år, at det skal tages ret bogstaveligt, når man afgør, om en kniv kan åbnes med én hånd.

Ifølge Landsretten er en kniv nemlig en-håndsbetjent, selv hvis det kræver en del færdigheder og måske flere forsøg at få knivsbladet frem med kun én hånd.

I kommentarfeltet under sin Facebook-opdatering bliver Lars Løkke Rasmussen beskyldt for 'plat', da han selv var med til at indføre knivloven.

- Og skulle vi så være ligeglade med konsekvenserne? lyder et svar fra Lars Løkke Rasmussen.

Læs også : Våbenhandlere kalder kniv-dom grotesk